CELEX: 32014R0456
Language: hr
Date: 2014-04-29 00:00:00
Title: Provedbena uredba Komisije (EU) br. 456/2014 оd 29. travnja 2014. o razvrstavanju određene robe u kombiniranu nomenklaturu

6.5.2014   
            
            
               HR
            
            
               Službeni list Europske unije
            
            
               L 133/33
            
         PROVEDBENA UREDBA KOMISIJE (EU) br. 456/2014
   оd 29. travnja 2014.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi (EEZ) br. 2658/87, potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci te koja je utvrđena posebnim odredbama Unije, a s ciljem primjene tarifa i drugih mjera u vezi s robnom razmjenom.
            
         
               (3)
            
            
               U skladu s navedenim općim pravilima, robu opisanu u stupcu 1. tablice iz Priloga potrebno je razvrstati u odgovarajuće oznake KN iz stupca 2. na temelju razloga iz stupca 3. navedene tablice.
            
         
               (4)
            
            
               Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) korisnik može obvezujuće tarifne informacije u vezi s razvrstavanjem robe u kombiniranu nomenklaturu, a koje nisu u skladu s ovom Uredbom, nastaviti navoditi tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
   Članak 2.
   Obvezujuće tarifne informacije koje nisu u skladu s ovom Uredbom mogu se nastaviti navoditi temeljem članka 12. stavka 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. travnja 2014.
      
         
            Za Komisiju
         
         
            u ime predsjednika,
         
         Algirdas ŠEMETA
         
            Član Komisije
         
      
   
   
      (1)  SL L 256, 7.9.1987., str. 1.
   
   
      (2)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
   
      PRILOG
      
                  Opis robe
               
               
                  Razvrstavanje
                  (oznaka KN)
               
               
                  Razlozi
               
            
                  (1)
               
               
                  (2)
               
               
                  (3)
               
            
                  Proizvod (tzv. „set utičnica s radio-daljinskim upravljanjem”) u paketu koji sadržava dvije sklopke na daljinsko upravljanje i daljinski upravljač.
                  Svaka sklopka na daljinsko upravljanje nalazi se u zasebnom kućištu koje se sastoji od utikača, utičnice, gumba za usklađivanje, sklopke i radio prijemnika, a konstruiran je za napon od 230 V i najjaču struju od 10 A.
                  Gumb za usklađivanje koristi se za identifikaciju između sklopke i daljinskog upravljača. Može se koristiti i kao ručna sklopka.
                  Daljinski upravljač radi na frekvenciji prijenosa u rasponu od 433,05 – 434,79 MHz na udaljenosti do približno 30 m i s obje sklopke upravlja zasebno.
                  Proizvod se koristi za uključivanje i isključivanje opreme koja je spojena na utičnice s pomoću daljinskog upravljača.
               
               
                  8536 50 80
               
               
                  Razvrstavanje se temelji na općim pravilima 1 i 6 za tumačenje Kombinirane nomenklature i nazivima oznaka KN 8536, 8536 50 i 8536 50 80.
                  Daljinski upravljač s obje sklopke upravlja zasebno. Stoga se proizvod ne može smatrati funkcionalnom jedinicom u smislu napomene 4. uz odsjek XVI jer pojedinačne komponente zajednički ne pridonose jasno definiranoj funkciji.
                  S obzirom na njegove objektivne karakteristike funkcija proizvoda je uključivanje i isključivanje opreme koja je spojena na utičnice s pomoću daljinskog upravljača. Razvrstavanje proizvoda u tarifni broj 8526 kao uređaj za radio-daljinsko upravljanje stoga je isključeno.
                  Budući da se proizvod koristi kao sklopka s daljinskim upravljanjem, utikač i utičnica smatraju se sastavnim komponentama potrebnim za njegov rad. Razvrstavanje proizvoda u tarifni broj 8536 69 90 kao utikači i utičnice stoga je isključeno.
                  Proizvod se stoga razvrstava u oznaku KN 8536 50 80 kao ostale sklopke za napon iznad 60 V.